Document ID: 32007L0015

KOMISJONI DIREKTIIV 2007/15/EÜ,
14. märts 2007,
millega muudetakse tehnika arenguga kohandamiseks mootorsõidukite välispinnast väljaulatuvaid osi käsitleva nõukogu direktiivi 74/483/EMÜ I lisa
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 6. veebruari 1970. aasta direktiivi 70/156/EMÜ liikmesriikide mootorsõidukite ja nende haagiste tüübikinnitusega seotud õigusaktide ühtlustamise kohta, (1) eriti selle artikli 13 lõike 2 teist taanet,
võttes arvesse nõukogu 17. septembri 1974. aasta direktiivi 74/483/EMÜ mootorsõidukite välispinnast väljaulatuvaid osi käsitlevate liikmesriikide õigusaktide ühtlustamise kohta, (2) eriti selle artiklit 5,
ning arvestades järgmist:
(1)
Direktiiv 74/483/EMÜ on üks mitmest üksikdirektiivist tüübikinnitusmenetluse kohta, mis on sätestatud direktiiviga 70/156/EMÜ. Seetõttu kohaldatakse direktiivi 74/483/EMÜ suhtes direktiivi 70/156/EMÜ sõidukite süsteeme, osi ja eraldi seadmestikke käsitlevaid sätteid.
(2)
Pidades silmas tehnika arengut ning tehniliste nõudmiste selgitamiseks, on asjakohane kohandada nõudeid sõidukite kaitseraudade suhtes.
(3)
Direktiivi 70/156/EMÜ IV lisa II osas on esitatud loetelu ÜRO Euroopa Majanduskomisjoni (UN/ECE) määrustest, mida võib aktsepteerida kui alternatiive tüübikinnitust käsitlevatele direktiividele. Seetõttu on direktiivi 74/483/EMÜ I lisa tehnika arenguga kohandades vaja ühtlustada kõnealuse direktiivi ja sellele vastava UN/ECE määruse nr 26 nõuded.
(4)
Seepärast tuleks direktiivi 74/483/EMÜ vastavalt muuta.
(5)
Käesoleva direktiiviga ette nähtud meetmed on kooskõlas direktiivi 70/156/EMÜ artikli 13 lõike 1 alusel asutatud tehnika arengule kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 74/483/EMÜ I lisa muudetakse vastavalt käesoleva direktiivi lisale.
Artikkel 2
Alates 4. aprillist 2009 peab liikmesriik mootorsõiduki välispinnast välja ulatuvate osadega seotud põhjustel keelduma EÜ tüübikinnituse või riikliku tüübikinnituse andmisest sõidukitüübile, kui direktiiviga 74/483/EMÜ (muudetud käesoleva direktiiviga) ette nähtud nõuded ei ole täidetud.
Artikkel 3
1. Hiljemalt 4. aprillil 2008 võtavad liikmesriigid vastu ja avaldavad käesoleva direktiivi järgimiseks vajalikud õigus- ja haldusnormid. Nad edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.
Nad kohaldavad kõnealuseid norme alates 5. aprillist 2008.
Kui liikmesriigid need normid vastu võtavad, lisavad nad nendesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastu võetud põhiliste siseriiklike õigusnormide teksti.
Artikkel 4
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 5
Käesolev direktiiv on adresseeritud liikmesriikidele.
Brüssel, 14. märts 2007

Labels: 7
8
15